钦定古今图书集成/明伦汇编/闺媛典/第363卷 > 厉氏
## 钦定古今图书集成/明伦汇编/闺媛典/第363卷 > 厉氏

按《谈薮》：“曹咏侍郎妻硕人厉氏，馀姚大族女，始嫁四
明曹秀才，与夫不相得，仳离而归，乃适咏时尚武弁，
不数年，以秦会之姻党易文阶，骤擢至徽猷阁，守鄞。
元夕张灯，州治大合乐宴饮，曹秀才携家来观，见硕
人服用精丽，左右供侍，备极尊严，谓其母曰：‘渠乃合
在此中居，享如此富贵，吾家岂能留’？叹息久之，咏日”
益显，为户部侍郎，尹京，会之殂，咏贬新州而亡。硕人
领二子取丧归葬。二子复不肖，家贫荡析，至不能给朝晡。赵德老观文，亦厉氏婿，硕人从父妹也，怜其老
且无聊，抬置四明里第，养之终身。硕人闲出访亲旧，
过故夫曹秀才家，门庭整洁，花竹蓊茂，顾侍婢曰：“我
当时能自安于此，岂有今日。”因泣下数行。二十年间，
夫妻更相悔羡。世态翻覆，不可料如此。